挽劉監廟
作者：廖行之
朝代：宋

paragraphs: 去歲與君別，高談氣如虹。
酒酣出三詩，遺我意何窮。
歸塗度黄花，偶遇衡人東。
問君無恙否，報言近已終。
聞之駭且疑，期君後凋松。
分携數月耳，鷄年何遽逢。
還家僅弛擔，走哭悲填胸。
夫君鄉評高，孝友古人同。
一第晚乃得，權門肯投蹤。
暫出不少留，翩翩若冥鴻。
力學老不倦，進得新有功。
惜哉幹國資，已矣浮雲空。
最憐親白髮，行路爲慘容。
頼是有子賢，接踵翔蟾宮。
朝來哀笳發，湘江雨濛濛。
月嶺挂寒斗，霜林號凄風。
斯人重難見，夜臺情得通。